bogtrykkermærke
Et bogtrykkermærke er et trykkeris bomærke, oftest anbragt på bøgernes titelside. Denne skik var særlig udbredt i Central- og Sydeuropa i tiden ca. 1500-1800, dels i reklameøjemed, dels i trykkeriernes forsøg på at beskytte sig mod piratudgaver. Se et tidligt eksempel under Aldus Manutius. I nyere tid er bogtrykkermærket oftest erstattet af forlæggerens logo og navn, fx pingvinen for Penguin Books og tranen for Gyldendal.